SL Uradni list Evropske unije L 47/16

SMERNICA EVROPSKE CENTRALNE BANKE (EU) 2016/256

z dne 5. februarja 2016

o razširitvi skupnih pravil in minimalnih standardov za varstvo zaupnosti statističnih informacij, ki jih zbira Evropska centralna banka ob pomoči nacionalnih centralnih bank, na pristojne nacionalne organe sodelujočih držav članic in Evropsko centralno banko v nadzorni funkciji (ECB/2016/1)

SVET EVROPSKE CENTRALNE BANKE JE –

ob upoštevanju Pogodbe o delovanju Evropske unije in zlasti člena 127(6) Pogodbe,

ob upoštevanju Uredbe Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (1) ter zlasti člena 6(1) v povezavi s členom 6(7) Uredbe,

ob upoštevanju naslednjega:

(1) Člen 5.1 Statuta Evropskega sistema centralnih bank in Evropske centralne banke zahteva, da Evropska centralna banka (ECB) ob pomoči nacionalnih centralnih bank (NCB) od pristojnih nacionalnih organov ali neposredno od gospodarskih subjektov zbira statistične podatke, ki so potrebni za izpolnjevanje nalog Evropskega sistema centralnih bank (ESCB).

(2) Člen 8(3) Uredbe Sveta (ES) št. 2533/98 (2) zahteva, da članice ESCB sprejmejo vse potrebne regulativne, upravne, tehnične in organizacijske ukrepe, da zagotovijo fizično in logično varstvo zaupnih statističnih informacij. Za ta namen mora ECB opredeliti skupna pravila in izvesti minimalne standarde za preprečitev nezakonitega razkritja in nepooblaščene uporabe zaupnih statističnih informacij.

(3) Smernica ECB/1998/NP28 Evropske centralne banke (3) vzpostavlja skupna pravila in minimalne standarde, ki jih zahteva člen 8(3) Uredbe (ES) št. 2533/98 in ki zagotavljajo osnovno raven varstva zaupnih statističnih informacij, ki jih zbira ECB.

(4) Po vzpostavitvi enotnega mehanizma nadzora (EMN) je Uredba Sveta (EU) 2015/373 (4) spremenila člen 8(1)(d) in člen 8(4) Uredbe (ES) št. 2533/98 ter omogočila prenos in uporabo zaupnih statističnih informacij za opravljanje nalog, prenesenih na članice ESCB, na področju bonitetnega nadzora. Za obdelavo zaupnih statističnih informacij s strani članic ESCB bi moralo veljati ustrezno varstvo zaupnosti, kakor ga zahteva člen 8(3) Uredbe (ES) št. 2533/98.

(5) Poleg tega je bil z Uredbo (EU) 2015/373 v Uredbo (ES) št. 2533/98 vstavljen nov člen 8(4a), ki omogoča, da ESCB prenese zaupne statistične informacije organom ali telesom držav članic, ki so odgovorni za nadzor finančnih institucij, trgov in infrastruktur, v obsegu in na ravni podrobnosti, ki sta potrebna za opravljanje njihovih nalog. Organi ali telesa, ki prejmejo zaupne statistične informacije, morajo sprejeti vse potrebne regulativne, upravne, tehnične in organizacijske ukrepe, da zagotovijo fizično in logično varstvo zaupnih statističnih informacij.

(6) Smernica ECB/1998/NP28 določa obveznosti članic ESCB v zvezi z ravnanjem z zaupnimi statističnimi informacijami pri opravljanju nalog zunaj EMN. Enako raven varstva je treba zagotoviti tudi pri prenosu in naknadni uporabi zaupnih statističnih informacij pri pristojnih nacionalnih organih držav članic, ki sodelujejo v EMN, vključno z NCB v funkciji pristojnih nacionalnih organov, in pri ECB, kadar opravlja naloge po Uredbi (EU) št. 1024/2013.

(7) Člen 6(7) Uredbe (EU) št. 1024/2013 pooblašča ECB, da ob posvetovanju s pristojnimi nacionalnimi organi in na podlagi predloga Nadzornega odbora sprejme in javno objavi okvir za določitev praktičnih ureditev za izvajanje navedenega člena, ki med drugim določa, da je ECB odgovorna za učinkovito in skladno delovanje EMN –

SPREJEL NASLEDNJO SMERNICO:

Člen 1

Opredelitev pojmov

V tej smernici se uporabljajo naslednje opredelitve pojmov:

1. „zaupne statistične informacije“ pomenijo statistične informacije, ki so opredeljene kot zaupne v skladu s členom 1(12) Uredbe (ES) št. 2533/98 ter so bile zbrane v skladu z določbami navedene uredbe in za v njej navedene namene;

2. „zaščitni ukrepi“ pomenijo ustrezne postopke za logično in fizično varstvo zaupnih statističnih informacij;

3. „ukrepi za logično varstvo“ pomenijo ukrepe, ki preprečujejo nepooblaščen dostop do samih zaupnih statističnih informacij;

4. „ukrepi za fizično varstvo“ pomenijo ukrepe, ki preprečujejo nepooblaščen dostop do fizičnega območja in fizičnih nosilcev podatkov;

5. „fizično območje“ pomeni kateri koli del zgradbe, v katerem so fizični nosilci podatkov, na katerih se zaupne statistične informacije hranijo ali prek katerih se prenašajo;

6. „fizični nosilci podatkov“ pomenijo fizične izvode (papir) in računalniško opremo (vključno z zunanjimi napravami in napravami za shranjevanje podatkov), na kateri se zaupne statistične informacije hranijo ali obdelujejo;

7. „pristojni nacionalni organ“ ima pomen iz člena 2(2) Uredbe (EU) št. 1024/2013;

8. „poročevalska enota“ ima pomen iz člena 1(2) Uredbe (ES) št. 2533/98.

Člen 2

Logično varstvo

1. ECB in pristojni nacionalni organi opredelijo in izvedejo pravila za odobritev in ukrepe za logično varstvo, ki urejajo dostop zaposlenih do zaupnih statističnih informacij.

2. Brez poseganja v neprekinjeno delovanje funkcije upravljanja sistema vsebuje minimalni zaščitni ukrep, ki ga je treba izvesti, enolično identifikacijsko oznako uporabnika in osebno geslo.

3. Sprejeti je treba vse ustrezne ukrepe za zagotovitev, da se zaupne statistične informacije uredijo tako, da vsi objavljeni podatki zajemajo najmanj tri gospodarske subjekte. Kadar en gospodarski subjekt ali dva gospodarska subjekta predstavljata dovolj velik delež posameznega opazovanja, da ju je mogoče posredno identificirati, se objavljeni podatki uredijo tako, da se prepreči njuna identifikacija. Ta pravila se ne uporabljajo, če so poročevalske enote ali druge pravne osebe, fizične osebe, subjekti ali podružnice, ki jih je mogoče identificirati, izrecno soglašali z razkritjem.

Člen 3

Fizično varstvo

ECB in pristojni nacionalni organi opredelijo in izvedejo pravila za odobritev in ukrepe za fizično varstvo, ki urejajo dostop zaposlenih do katerega koli fizičnega območja, brez poseganja v člen 4 te smernice.

Člen 4

Dostop tretjih oseb

Kadar ima katera koli tretja oseba dostop do zaupnih statističnih informacij v skladu s členom 8(4a) Uredbe (ES) št. 2533/98, ECB in pristojni nacionalni organi z ustreznimi sredstvi, po možnosti s pogodbo, zagotovijo, da tretja oseba izpolnjuje zahteve glede zaupnosti, predpisane v Uredbi (ES) št. 2533/98 in tej smernici.

Člen 5

Prenos podatkov in omrežja

1. Kadar to omogoča člen 8 Uredbe (ES) št. 2533/98, se zaupne statistične informacije prenesejo v zunanje okolje elektronsko, potem ko se šifrirajo.

2. ECB in pristojni nacionalni organi opredelijo pravila za odobritev takega prenosa zaupnih statističnih informacij.

3. V zvezi z notranjimi omrežji se sprejmejo ustrezni zaščitni ukrepi za preprečitev nepooblaščenega dostopa.

4. Interaktiven dostop do zaupnih statističnih informacij iz nezavarovanih omrežij je prepovedan.

Člen 6

Dokumentiranje in ozaveščenost zaposlenih

ECB in pristojni nacionalni organi zagotovijo, da se njihova pravila in postopki v zvezi z varstvom zaupnih statističnih informacij dokumentirajo ter da se ta dokumentacija posodablja. Vključene zaposlene je treba obvestiti o pomembnosti varstva zaupnih statističnih informacij ter redno seznanjati z vsemi pravili in postopki, ki so povezani z njihovim delom.

Člen 7

Poročanje

1. Pristojni nacionalni organi najmanj enkrat na leto obvestijo ECB o vseh težavah, ki so jih imeli od zadnjega poročila, ukrepih, ki so jih sprejeli kot odziv na te težave, in načrtovanih izboljšavah v zvezi z varstvom zaupnih statističnih informacij. ECB prav tako najmanj enkrat na leto pripravi poročilo, ki obsega ista vprašanja.

2. Svet ECB najmanj enkrat na leto oceni izvajanje te smernice. Pri pripravi na to oceno je treba ECB obvestiti o pravilih za odobritev in vrstah zaščitnih ukrepov, ki jih uporabijo pristojni nacionalni organi, kakor je navedeno v členih 2, 3 in 5 te smernice. ECB poroča Svetu ECB o uporabi teh pravil in zaščitnih ukrepov s strani pristojnih nacionalnih organov in ECB.

Člen 8

Začetek učinkovanja in izvedba

1. Ta smernica začne učinkovati dvajseti dan po objavi v Uradnem listu Evropske unije.

2. Pristojni nacionalni organi in ECB zagotovijo, da se določbe te smernice uporabljajo tudi za člane njihovih organov odločanja.

3. ECB in pristojni nacionalni organi si v okviru zakonskih možnosti prizadevajo razširiti obveznosti, ki jih opredelijo pri izvajanju določb te smernice, na osebe, ki niso njihovi zaposleni in so vključene v opravljanje nadzorniških nalog.

Člen 9

Naslovniki

Ta smernica je naslovljena na pristojne nacionalne organe in na ECB, kadar opravlja naloge po Uredbi (EU) št. 1024/2013, v obsegu, kolikor prejemajo zaupne statistične informacije od ESCB.

V Frankfurtu na Majni, 5. februarja 2016 Za Svet ECB Predsednik ECB Mario DRAGHI

(1) UL L 287, 29.10.2013, str. 63.

(2) Uredba Sveta (ES) št. 2533/98 z dne 23. novembra 1998 o zbiranju statističnih informacij s strani Evropske centralne banke (UL L 318, 27.11.1998, str. 8).

(3) Smernica ECB/1998/NP28 z dne 22. decembra 1998 o skupnih pravilih in minimalnih standardih za zaščito zaupnosti posameznih statističnih podatkov, ki jih zbira Evropska centralna banka ob pomoči nacionalnih centralnih bank (UL L 55, 24.2.2001, str. 72).

(4) Uredba Sveta (EU) 2015/373 z dne 5. marca 2015 o spremembi Uredbe (ES) št. 2533/98 o zbiranju statističnih informacij s strani Evropske centralne banke (UL L 64, 7.3.2015, str. 6).